મહુવાની હોય કે અન્યત્ર હોય તેવી અનેક શિક્ષણ સંસ્થાઓ, સામાજીક સંસ્થાઓ અને ધર્મસંસ્થાઓ અને તેવી સભાઓમાં બાપુ પોતીકી સમજણથી સામેલ થાય છે. શુભ નું શોધન અને તેનો સ્વીકાર – આને પોતીકી સમજણ કહીશ. શુભ શોધન અઘરી પ્રક્રિયા છે. પણ મર્યાદા સાથેનો સૌનો સ્વીકાર એ ગુરુચાવી છે તેવું સમજાય છે. સામે પક્ષે મર્યાદાઓ હોય છે – તેનું ખંડન નથી થતું પણ વ્હાલપૂર્વકનું, માવજતભર્યું હેતેભર્યું મંડન થાય છે તેથી વાત બને છે. બાપુનાં સાહચર્યમાંથી એવું સમજાય છે કે જે પણ સ્થાને – સ્વધર્મ અને સ્વકર્મ લઇ બેઠાં હોઈએ ત્યાં પૂળા બચાવવા પ્રયત્ન કરીએ તેમાં જ સાર્થકતા છે.